Diari Oficial de la Generalitat Valenciana


Sumari del DOGV 10990, del 20-12-2024 (2024/13520)

RESOLUCIÓ de 19 de desembre de 2024, de la Direcció General de Patrimoni Cultural, per la qual es concedixen ajudes per a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10022

Data del DOGV
:   20-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13211

CVE
:   BBIQ-H-4060-53286

Data del document
:   19-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * patrimoni cultural
    * protecció del patrimoni

La Llei 8/2023, de 27 de desembre, de pressupostos de la Generalitat per a l'exercici 2024, arreplega la S0374 «Ajudes per a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat», del pressupost de la Generalitat per a 2024, del programa 454A00 «Patrimoni artístic, museus i arts plàstiques», fons propis no condicionats de la Generalitat, capítol VII, recollida en els annexos de transferències i subvencions, l'objecte de les quals és cofinançar treballs o actuacions de conservació, protecció i recuperació del patrimoni cultural de la Comunitat Valenciana. El crèdit consignat en la línia esmentada és de 63.250,00 €

Per Orde 11/2017, de 31 de març, de la Conselleria d'Educació, Investigació, Cultura i Esport (DOGV 8016, 06.04.2017), per la qual s'aproven les bases reguladores de la concessió de subvencions destinades a la difusió, promoció i foment del patrimoni de la Comunitat Valenciana declarat per la UNESCO patrimoni mundial, patrimoni cultural immaterial de la humanitat o inclòs en el Registre de bones pràctiques de salvaguarda dins de l'àmbit d'actuació de la conselleria competent en matèria de cultura. A l'empara de l'orde anterior, amb data 13 de novembre dels corrents, es va publicar en el *Diari Oficial de la Generalitat Valenciana*  (núm. 9982) la consegüent resolució de 30 d'octubre de la seua convocatòria per a l'exercici 2024 i es va atorgar un termini de deu dies per a la presentació de les sol·licituds de concurrència a estes.

Finalitzat el termini de presentació de sol·licituds, hi van concórrer les entitats beneficiàries que ho van considerar convenient, que alhora aportaren la documentació acreditativa i justificativa de la destinació dels fons conforme al resolc nové de la Resolució de 30 d'octubre, de la directora general de Patrimoni Cultura. Es va formar l'expedient oportú, al qual es va donar l'impuls necessari per l'òrgan instructor, de conformitat amb el que es preveu en els articles 70 i 71 de la Llei 39/2015, d'1 d'octubre; 24 de la Llei 38/2003, de 17 de novembre, i base sèptima de la Resolució de bases, i després d’efectuar els tràmits necessaris per al seu impuls, es va traslladar l'expedient a la comissió d'avaluació i valoració prevista en la base novena de l'Orde de bases, a l'efecte d'avaluació de les sol·licituds per esta i l'evacuació dels corresponents informe i proposta. La comissió d'avaluació i valoració es va reunir amb data 3 de desembre per emetre este informe i proposta de concessió.

Atés l'informe i proposta provisional de concessió a l'òrgan instructor, es formula per l’òrgan instructor, amb data 9 de desembre, la proposta de resolució, prescindint-se del tràmit d'audiència per no figurar en el procediment altres fets ni altres al·legacions que les adduïdes pels interessats.

Cap de les entitats beneficiàries es consideren empreses o s'assimilen a estes a l'efecte del compliment del Reglament (CE) núm. 1407/2013, de la Comissió, relatiu a l'aplicació dels articles 107 i 108 sobre minimis del Tractat de funcionament de la Unió Europea. Segons l'apartat tercer de la resolució de la convocatòria, l'import total de les referides ajudes és de 63.250 euros, que serà satisfet a càrrec de la línia de subvenció S0374 «Ajudes per a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat», del pressupost de la Generalitat per a 2024.

En virtut de l'article 21 de l'Orde 11/2017, la qual delega en la directora general competent en matèria de cultura la facultat de convocar, tramitar i resoldre estes subvencions i de dictar les resolucions necessàries per a l'execució d'esta, per la present,

RESOLC

*Primer*

Concedir les ajudes per als béns declarats patrimoni mundial o patrimoni cultural immaterial de la humanitat per la UNESCO a la Comunitat Valenciana, per un import total de 48.732,75 €, a càrrec de la línia de subvenció S0374 «Ajudes per a la difusió, promoció i foment del patrimoni de la Comunitat Valenciana declarat per la UNESCO patrimoni mundial o immaterial de la humanitat», del pressupost de la Generalitat per a 2024, per a la realització de les accions que s'hi especifiquen.

Els beneficiaris estan subjectes a les obligacions generals derivades de la normativa vigent sobre ajudes o subvencions públiques: Llei 4/1998, de 4 de juny, del patrimoni cultural valencià; Llei 38/2003, de 17 de novembre, general de subvencions; Llei 1/2015, de 6 de febrer, d'hisenda pública, del sector públic instrumental i de subvencions, en l’article 165.2.i, i les relacionades en l'article 7 de l'Orde 11/2017, de 31 de març, de la Conselleria d'Educació, Investigació, Cultura i Esport.

Igualment, els beneficiaris han presentat en termini la documentació justificativa de la realització de l'activitat subvencionada complint amb el que s'establix en l'article 13 de l'Orde 11/2017, de 31 de març, de la Conselleria d'Educació, Investigació, Cultura i Esport. Així mateix, les entitats locals beneficiàries estan al corrent en el compliment de l'obligació de rendició dels seus comptes anuals davant de la Sindicatura de Comptes, d'acord amb el que s'establix en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.

*Segon*

Desestimar la sol·licitud presentada per l'Ajuntament d'Atzeneta del Maestrat per a l'adquisició i instal·lació d'un cartell explicatiu en la cova de Pere Tomàs, ja que no és objecte de la subvenció. La cova esmentada és Bé d'Interés Cultural per l'Acord de 5 de juny de 2015, del Consell, pel qual s'aprova la relació de coves, abrics i llocs amb art rupestre de la província de Castelló i s'acorda inscriure'ls en la secció primera de l’Inventari General del Patrimoni Cultural Valencià. No obstant això, vist l'expedient de l'art rupestre de l'arc mediterrani de la península Ibèrica de la Llista del patrimoni mundial de la UNESCO, la cova de Pere Tomàs d'Atzeneta del Maestrat no està en esta llista, així que no pot ostentar el sol·licitant la condició d'entitat beneficiària de conformitat amb el resolc segon de l’esmentada Resolució de 30 d'octubre de 2024.

*Tercer*

De conformitat amb el que es disposa en la Llei 1/2022, de 13 d'abril, de transparència i bon govern de la Comunitat Valenciana, les persones beneficiàries de les subvencions, en els termes que preveuen les bases reguladores, estan obligades a subministrar als subjectes de l'article 3 de la llei esmentada, amb el requeriment previ, tota la informació necessària per al compliment per aquells de les obligacions previstes en la llei.

*Règim de recursos*

Contra la present proposta resolució, que posa fi a la via administrativa, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:

a) El recurs de reposició haurà d'interposar-se davant la Secretaria Autonòmica de Cultura, per delegació efectuada mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, en el termini d'un mes a comptar des de l'endemà de la publicació en el *Diari Oficial de la Generalitat Valenciana*  o, si és el cas, de notificació de l'acte de tràmit que decidisca directament o indirectament el fons de l'assumpte, determine la impossibilitat de continuar el procediment, produïsca indefensió o perjuí irreparable a drets i interessos legítims.

b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a partir de l'endemà de la publicació en el *Diari Oficial de la Generalitat Valenciana*  o, si és el cas, de notificació de l'acte de tràmit que decidisca directament o indirectament el fons de l'assumpte, determine la impossibilitat de continuar el procediment, produïsca indefensió o perjuí irreparable a drets i interessos legítims.

  

València, 19 de desembre de 2024

(p. d. Orde 11/2017; DOGV 8016, 06.04.2017)

Marta Alonso Rodríguez

Directora general

Esta disposició conté annexos. Consulteu-ne la versió en PDF.